સ્વામીશ્રીએ તેઓને શાંતિથી સાંભળ્યા અને આશ્વાસન આપતાં કહ્યું : 'દુઃખ દરેકને થાય એ સ્વાભાવિક છે, સારો છોકરો હતો, પ્રામાણિક હતો, સત્સંગ પણ હતો અને સ્વભાવે પણ સારો હતો, પરંતુ એણે જાણ કર્યા વગર જ સીધો આપઘાત કરી લીધો, તો પછી એમ સમજવું કે એનું આ જ રીતે નિમિત્ત હશે. ભગવાનની જેવી ઇચ્છા એ પ્રમાણે થયું હશે. મૃત્યુ તો દરેકનું હોય છે. એટલે જે રીતે નિર્માણ થયું હોય એ રીતે માણસ જતો હોય છે. આપણે સમય મળ્યો નહીં, પણ એનું દુઃખ કરવું એના કરતાં સમજણ કરવી કે એ આટલું જ આયુષ્ય લઈને આવ્યો હશે અને આપણી લેણદેણ પૂરી થઈ ગઈ હશે. ભક્ત છે એની અવગતિ ન હોય. એટલે એવી કોઈ શંકા કરવી નહીં. એ દુઃખી થયો એટલે ભગવાને ઉપાડી લીધો. હવે આપણે દુઃખ કરવું નહીં. એની પાછળ ભજન કરવું, સમજણ કરવી.